માઇકલ(રોનિત રોય)ના ડાન્સ સાથે ફિલ્મની શરૂઆત થાય છે, તેને વિશ્વાસ હોય છે કે માઇકલ જેક્સન ક્યારેય નહીં મરે, પરંતુ ડાન્સિંગ ગ્રૂપમાંથી બહાર ફેંકાયા બાદ તેનો આ વિશ્વાસ હલી જાય છે અને ડાન્સના પ્રોફેશન પર પણ તેને ભરોસો નથી રહેતો. દરેક હારેલા આર્ટિસ્ટની માફક તે આલ્કોહોલનો આધાર લે છે. ફિલ્મની વાર્તા ટીપિકલ બોલિવૂડ ફિલ્મની માફક આગળ વધે છે. આ બેરોજગાર દારૂડિયાને કચરાપેટીમાંથી એક બાળક મળે છે, જેનું નામ છે મુન્ના.(ટાઇગર શ્રોફ) મોટો થતાં તે પણ ખૂબ સારો ડાન્સર બને છે અને પૈસા કમાવા મુંબઇથી દિલ્હી પહોંચે છે. અહીં તે મહિન્દર ફુઆજી(નવાઝુદ્દીન સિદ્દીકી)ને ડાન્સ શીખવવાનું કામ કરે છે. બંન્ને વચ્ચે ખાસી ગાઢ મિત્રતા બંધાય છે, એટલામાં એન્ટ્રી થાય છે દીપિકા(નિધિ અગ્રવાલ)ની, જેનું હુલામણું નામ છે ડોલી. ડોલી એક સુંદર ડાન્સર બનવા માંગે છે અને તેના પિતાને પ્રાઉડ ફીલ કરાવવા માંગે છે. જો કે, ફિલ્મમાં ક્યાંય તેના પિતા જોવા નથી મળતાં. ડાન્સર માઇકલ અને ડોન ફુઆજી બંન્ને ડોલીના પ્રેમમાં પડતાં તેમના સંબંધોમાં ખટાશ આવે છે.